**B e s z á m o l ó**

***Mórágy közbiztonsági helyzetéről, a közbiztonság érdekében tett intézkedésekről***

***és az azokkal kapcsolatos feladatokról***

Mórágy település területén a Bonyhádi Rendőrkapitányság KMB Csoportjának körzeti megbízottja (Dr. Müller Zoltán r. ftzls.) hosszú ideje teljesít szolgálatot. Ennek az állandóságnak köszönhetően kiváló kapcsolatot ápol a helyi önkormányzattal, civil szervezetekkel, valamint az egyes rendészeti feladatokat ellátó személyekkel. A körzeti megbízott jól ismeri a település problémáit, folyamatos kapcsolatot tart a lakossággal.

A közterületi jelenlét biztosítása a 2019. évben is folyamatos volt, a körzeti megbízott kollégák szolgálatszervezése úgy történt, hogy lehetőség szerint a hét valamennyi napján legyen rendőr a településen. A közterületen eltöltött óraszámok növelése továbbra is kiemelt cél, a lakosság szubjektív biztonságérzetének erősítése érdekében.

Bűnügyi helyzet alakulása:

A statisztikai adatok alapján Mórágyon az értékelt időszakban az összes rendőri eljárásban regisztrált bűncselekmény száma 9-ről 5-re mérséklődött.

A településen regisztrált, közterületen elkövetett bűncselekmények száma 2-ről 0-ra csökkent.

A 14 kiemelten kezelt bűncselekménytípus közül 2019-ben egy sem történt, míg a 2018-as évben 4 esetet regisztráltunk.

Szabálysértések alakulása:

Az értékelt időszakban 1 db regisztrált szabálysértési eljárás került elrendelésre tulajdon elleni szabálysértés elkövetése miatt.

A 2018. évi adatok alapján 4 db szabálysértési eljárás (2 db tulajdon elleni szabálysértés, 1 db magánlaksértés szabálysértés, 1 db valótlan bejelentés szabálysértés) indult.

Baleseti helyzet alakulása:

A 2019. évet vizsgálva egész Tolna megye baleseti számainak alakulása kedvező képet mutatott, viszont a közlekedési kultúra javítása és a balesetmegelőzés területen további előre lépésre lehet szükség.

A településen áthaladó útvonalon, éves szinten nagy forgalom halad keresztül, mely a nyári időszakban tovább növekszik. A forgalomban résztvevő járművek nagy száma tovább növeli a balesetveszély kockázatát.

A tavalyi évben Mórágy község területén lakott területen belül 1 db anyagi kárral járó regisztrált közlekedési baleset történt.

A településhez tartozó, de lakott területen kívüli útszakaszon 1 db súlyos sérüléssel járó közlekedési baleset történt.

A térségben baleseti okként elsősorban a gyorshajtás, illetve az elsőbbségi-, kanyarodási- és előzési szabályok be nem tartása volt megállapítható.

Mórágy vonatkozásában elmondható, hogy az elmúlt évet is kiegyensúlyozott, szélsőségektől mentes időszak jellemezte. A bűnügyi számadatok kedvezően alakultak, bizonyos bűncselekményfajták száma tovább csökkent (objektív közbiztonság). Nem történt a településen olyan jellegű bűncselekmény, amely a lakosságot hosszabb időn keresztül félelemben vagy rettegésben tartotta volna (szubjektív közbiztonság). Szolgálatszervezéssel- és tervezéssel biztosítottuk a rendszeres rendőri jelenlétet. Jogsértések esetén a szükséges intézkedéseket megtettük. Folyamatos együttműködést és párbeszédet tartunk fenn a települések lakosságával, civil szervezetekkel, önkormányzatokkal.